Ijtimoiy-iqtisodiy rivojlanishda iqtisodiy tadqiqotlar sifati va rolini oshirishning qoʻshimcha chora-tadbirlari toʻgʻrisida
(resolution, 2021-08-13)

Mamlakatimizda ijtimoiy-iqtisodiy sohani isloh qilish boʻyicha ishlab chiqilayotgan tashabbuslarning sifatini, olib borilayotgan islohotlar natijadorligini tubdan oshirish, shuningdek, 2022 — 2026-yillarda hududlar, tarmoqlar va sohalarni rivojlantirish boʻyicha dasturlarni ilmiy asoslangan innovatsion yondashuvlar asosida ishlab chiqish maqsadida: 1. Oʻzbekiston Respublikasi Prezidenti Administratsiyasi huzuridagi Iqtisodiy tadqiqotlar va islohotlar markazi (keyingi oʻrinlarda — Markaz) zimmasiga quyidagi qoʻshimcha vazifalar yuklatilsin: hududlarda ijtimoiy-iqtisodiy rivojlanish jarayonlarini jadallashtirishga qaratilgan dasturlarni ishlab chiqishda mahalliy davlat hokimiyati organlarini ilmiy asoslangan taklif va tavsiyalar bilan doimiy ravishda taʼminlab borish; joylarda mavjud resurslar bazasini oʻrganish orqali iqtisodiyot tarmoqlarida yangi ishlab chiqarish zanjirlarini yaratish boʻyicha takliflar ishlab chiqish; Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan birgalikda har chorakda tumanlar kesimida aholi orasida soʻrovlar oʻtkazib borish; Oʻzbekistonning jahon iqtisodiyotiga qoʻshilishi jarayonlarining milliy iqtisodiyotga taʼsirini oʻrganib borish hamda mazkur yoʻnalishlarda ilmiy asoslangan taklif va tavsiyalarni vakolatli idoralarga taqdim etib borish; sanoatda klasterlar faoliyatini rivojlantirib borish boʻyicha ilgʻor xalqaro tajribani chuqur tahlil qilish orqali ilmiy asoslangan takliflarni ishlab chiqib, vakolatli idoralarga taqdim etib borish; zamonaviy axborot texnologiyalari va idoralararo integratsiyalashgan maʼlumotlar bazasidan foydalangan holda mahalliy davlat hokimiyati organlariga dolzarb muammolarni bartaraf etishga qaratilgan biznes tahlillarni taqdim etib borish; Oʻzbekiston Respublikasida olib borilayotgan islohotlarning mazmun va mohiyatini keng jamoatchilikka yetkazib borish. 2. Iqtisodiy taraqqiyot va kambagʻallikni qisqartirish vazirligi, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklarining quyidagi takliflariga rozilik berilsin: a) Markaz tuzilmasida: Sanoat klasterlari faoliyatini rivojlantirish shuʼbasi; IT-texnologiyalarni joriy etish va maʼlumotlar bazasini integratsiyalash shuʼbasi; Jamoatchilik bilan aloqalar va marketing shuʼbasini tashkil etish; b) Qoraqalpogʻiston Respublikasi, Jizzax, Namangan, Samarqand va Qashqadaryo viloyatlarida Markazning hududiy filiallarini tuzish. 3. Belgilansinki: Markazning hududiy filiallari yuridik shaxs tashkil etmagan holda tuziladi; hududiy filiallar xodimlari Markaz direktori tomonidan lavozimga tayinlanadi va lavozimidan ozod etiladi; hududiy filiallar ilmiy xodimlariga Markaz xodimlari uchun nazarda tutilgan mehnatga haq toʻlash shartlari va tibbiy xizmat koʻrsatish tartibi tatbiq etiladi. 4. Oʻzbekiston Respublikasi Prezidenti Administratsiyasi huzuridagi Iqtisodiy tadqiqotlar va islohotlar markazi tuzilmasi 1-ilovaga muvofiq tasdiqlansin. 5. Shunday tartib oʻrnatilsinki, unga koʻra: Axborot texnologiyalari va kommunikatsiyalarini rivojlantirish vazirligi hamda boshqa davlat organlari va tashkilotlari Markazga hududlarning ijtimoiy-iqtisodiy rivojlanishi holati boʻyicha mavjud maʼlumotlar bazalaridan foydalanishga ruxsat beradi va hududlar boʻyicha maʼlumotlar bazasini integratsiyalashga koʻmaklashadi; Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari Markazning hududiy filiallariga mazkur qaror bilan yuklatilayotgan vazifalarni samarali bajarishlari uchun har tomonlama yordam beradi. 6. Belgilansinki, ushbu qarorni amalga oshirish bilan bogʻliq xarajatlar 2021-yilda Innovatsion rivojlanish vazirligiga davlat ilmiy dasturlari doirasida bajariladigan ilmiy loyihalarni moliyalashtirishga ajratilgan budjet mablagʻlari hisobidan qoplanadi, 2022-yildan esa Oʻzbekiston Respublikasi Davlat budjeti parametrlarida nazarda tutiladi. 7. Oliy va oʻrta maxsus taʼlim vazirligi, Davlat aktivlarini boshqarish agentligi Qoraqalpogʻiston Respublikasi Vazirlar Kengashi va viloyatlar hokimliklari bilan birgalikda bir oy muddatda Markazning hududiy filiallari oliy oʻquv yurtlarining binolarida bepul foydalanish huquqi asosida joylashtirilishini taʼminlasin. 8. Oʻzbekiston Respublikasi Prezidentining 2019-yil 3-oktabrdagi “Ijtimoiy-iqtisodiy rivojlanishda iqtisodiy tadqiqotlar sifati va rolini oshirish chora-tadbirlari toʻgʻrisida”gi PQ-4471-son qaroriga 2-ilovaga muvofiq oʻzgartirishlar kiritilsin. 9. Mazkur qarorning ijrosini nazorat qilish Oʻzbekiston Respublikasi Prezidenti Administratsiyasi rahbari Z.Sh. Nizomiddinov va Oʻzbekiston Respublikasi Prezidenti maslahatchisi R.A. Gulyamov zimmasiga yuklansin. 1. 9-bandda: birinchi xatboshi chiqarib tashlansin; ikkinchi xatboshi birinchi xatboshi deb hisoblansin. 2. Qarorga 1-ilova oʻz kuchini yoʻqotgan deb topilsin.